b'\n_START_ARTICLE_\nPhil Brown (jalkapalloilija)\n_START_SECTION_\nUra pelaajana\n_START_PARAGRAPH_\nBrown aloitti ammattilaisuransa Hartlepool Unitedin takalinjoilla 1978. H\xc3\xa4n edusti seuraa pitk\xc3\xa4\xc3\xa4n, kaikkiaan seitsem\xc3\xa4n kautta, kunnes siirtyi 1985 Halifax Towniin. 1988 h\xc3\xa4n vaihtoi Bolton Wanderersiin, jossa viihtyi kuuden kauden ajan. 1994 h\xc3\xa4n siirtyi Blackpooliin, jossa lopetti uransa 1996.\n_START_SECTION_\nUra valmentajana\n_START_PARAGRAPH_\nBrown sai kipin\xc3\xa4n valmennusuralleen Boltonin pelivuosinaan skottivalmentaja Bruce Riochin innostamana.  H\xc3\xa4n aloitti valmennusuransa peliuransa loppuvuosina Sam Allardycen apuvalmentajana Blackpoolissa. Lopetettuaan peliuransa Brown palasi Boltoniin ja toimi Colin Toddin apuvalmentajana syyskuuhun 1999 saakka. Toddin saatua potkut Brown toimi seuran v\xc3\xa4liaikaisena valmentajana kuukauden ajan, kunnes Allardyce astui Boltonin ruoriin. H\xc3\xa4n jatkoi uraansa Big-Samin apuvalmentajana, kunnes h\xc3\xa4n kes\xc3\xa4ll\xc3\xa4 2005 sai 46-vuotiaana ensimm\xc3\xa4isen varsinaisen p\xc3\xa4\xc3\xa4valmentajanpestins\xc3\xa4 Derby Countyssa._NEWLINE_Ura Derbyss\xc3\xa4 ei kuitenkaan l\xc3\xa4htenyt k\xc3\xa4yntiin ruusuisesti ja kehnon menestyksen vuoksi Brown sai potkut jo tammikuussa 2006. Valmennusura n\xc3\xa4ytti tyrehtyv\xc3\xa4n heti alkuunsa, kunnes Phil Parkinson kaappasi h\xc3\xa4net apuvalmentajakseen Hull Cityyn lokakuussa 2006. Kun Parkinson sai potkut joulukuussa 2006, nousi Brown Hullin p\xc3\xa4\xc3\xa4valmentajaksi. Brown nosti Hullin Englannin mestaruussarjan putoamisviivan alapuolelta turvaan._NEWLINE_Kausi 2007/08 oli Brownin l\xc3\xa4pimurtokausi. H\xc3\xa4nen johdollaan Hull City pelasi loistavan kauden Mestaruussarjassa ja kauden p\xc3\xa4\xc3\xa4tteeksi sijoitus oli kolmas. Nousukarsinnoissa The Tigers peittosi Bristol Cityn ja Hull nousi p\xc3\xa4\xc3\xa4sarjatasolle ensimm\xc3\xa4ist\xc3\xa4 kertaa seuran 104-vuotisessa historiassa. _NEWLINE_Hull jatkoi Brownin sopimusta kolmella vuodella kauden 2008/09 alussa ja menestys olikin hyv\xc3\xa4\xc3\xa4 my\xc3\xb6s p\xc3\xa4\xc3\xa4sarjatasolla. Hull on onnistui voittamaan mm. Arsenalin Emirates Stadiumilla 2\xe2\x80\x931.  Kauden loppua kohti tahti kuitenkin hiipui ja Hull oli lopulta 17:s s\xc3\xa4ilytt\xc3\xa4en sarjapaikkansa pisteen erolla Newcastle Unitediin. Lopullinen niitti Brownin rupeamalle Hullissa oli kehnosti sujunut kausi 2009/10. Hull vajosi putoamiskamppailuun ja Brown sai potkut maaliskuun puoliv\xc3\xa4liss\xc3\xa4 2010 Hullin majaillessa Valioliigassa toiseksi viimeisen\xc3\xa4, kolme pistett\xc3\xa4 putoamisviivan alapuolella. _NEWLINE_Tammikuussa 2011 Brown palasi valmennusteht\xc3\xa4viin, kun Mestaruussarjan jumboksi juuttunut Preston North End FC palkkasi h\xc3\xa4net nostamaan seuran pois putoamiskamppailusta.  Brown ei onnistunut tavoitteessaan, vaan Preston putosi kauden 2010/11 p\xc3\xa4\xc3\xa4tteeksi Englannin ykk\xc3\xb6sliigaan. Brown sai jatkaa kuitenkin teht\xc3\xa4v\xc3\xa4ss\xc3\xa4\xc3\xa4n, kunnes odotuksia heikommat tulokset johtivat potkuihin joulukuun puoliv\xc3\xa4liss\xc3\xa4 2011. _NEWLINE_Maaliskuussa 2013 Brown palasi valmennusteht\xc3\xa4viin Englannin kakkosliigassa pelaavan Southend Unitedin uutena p\xc3\xa4\xc3\xa4valmentajana.  Brown luotsasi Southendin debyyttikaudellaan Football League Trophyn loppuotteluun, jossa joukkeu h\xc3\xa4visi Crewe Alexandralle. Kaudella 2014/15 Southend sijoittui Brownin alaisuudessa kakkosliigassa viidenneksi ja selvitty nousukarsintojen kautta tiens\xc3\xa4 ykk\xc3\xb6sliigaan. Tammikuussa 2018 Southend vapautti Brownin teht\xc3\xa4vist\xc3\xa4\xc3\xa4n l\xc3\xa4hes viiden vuoden valmennusrupeaman j\xc3\xa4lkeen._NEWLINE_Maaliskuussa 2018 Brown teki loppukauden kattavan sopimuksen Swindon Townin kanssa. Swindon sijoittui h\xc3\xa4nen johdollaan kakkosliigan kahdeksanneksi ja kauden j\xc3\xa4lkeen Brown teki jatkosopimuksen.'